[{"text_idx": "#000003", "text": "Arvustus. \"Apteeker Melchiorist\" vo\u0303ib vabalt saada uue aja \"Viimne reliikvia\""}, {"text_idx": "#000006", "text": "Va\u0308iksemaid teeta\u0308hiseid tuleb Eesti filmis igal aastal ette, aga \"Apteeker Melchioriga\" liigub kodumaine kinokunst selgelt uude ajaja\u0308rku. Meil on tekkinud esimene frantsiis \u2013 on kindlasti neid, kes kutsuvad ka \"Lottet\" frantsiisiks, mina nii kaugele ei la\u0308heks \u2013, mis jo\u0303udis juba enne kodumaist esilinastust kindlustada endale rahvusvahelise levi Amazoni voogedastuses. Kolm filmi on korraga valmis toodetud ja ega ja\u0308rgmist peagi enam pikalt ootama, sest la\u0308hema poole aasta jooksul saame kogu triloogia a\u0308ra vaadata. Esmamulje po\u0303hjal julgen arvata, et neljanda, viienda ja ka kuuenda filmi vo\u0303ib juba tootmisse lu\u0308kata, kuna tegijad on tabanud ha\u0308sti nis\u030cs\u030ci, mida annab vabalt mu\u0308u\u0308a nii Eestis kui ka laias maailmas."}, {"text_idx": "#000007", "text": "\"Apteeker Melchior\" on selgelt peenha\u0308a\u0308lestatud selleks, et tabada vo\u0303imalikult laia publikusegmenti, aga tulemuseks pole mitte lahja kommertsrosolje, vaid ha\u0308bitult suurejooneline z\u030canrifilm. Vo\u0303inuks ju arvata, et ja\u0308a\u0308dakse pidama kitsasse ajaloolise krimifilmi (kui levinud selline mudel u\u0308ldse on?) piiridesse, aga tegelikult liigub Nu\u0308ganen julgelt tumeda trilleri, vaat et isegi o\u0303udusfilmi a\u0308a\u0308realadele. Pa\u0308riselt ei saa \"Apteeker Melchiorit\" nimetada ku\u0308ll kummakski, kuid tegijad pole kartnud filmi pisut ootamatut sa\u0308rtsu juurde anda."}, {"text_idx": "#000008", "text": "See aga asetabki linateose ku\u0308llalt laiale platvormile. U\u0308hest ku\u0308ljest sobib see ha\u0308sti kergeks n-o\u0308 argio\u0303htuseks meelelahutuseks, kuna teravamad nurgad on targu maha lihvitud ja film vo\u0303tab vaataja avasu\u0308li vastu, kuid teisalt on seal siiski piisavalt mahla, et pakkuda turgutav ko\u0303huta\u0308is ka no\u0303udlikumatele z\u030canrifa\u0308nnidele u\u0308le maailma. Ehk tulekski \"Apteeker Melchiorit\" nimetada heas mo\u0303ttes kassahitiks: tegijad on va\u0308ga teadlikult la\u0308henenud algmaterjalile nurga alt, et anda sellele universaalne kommertsfilmilik mo\u0303o\u0303de, hoides alles siiski ka piisavalt omapa\u0308ra, et paista muust massist va\u0308lja."}, {"text_idx": "#000010", "text": "Eesti vaataja on viimaste aastatega juba va\u0308hehaaval \"Melchiori\" maailma sisse juhatatud, eellood vo\u0303tteperioodist on andnud sissevaate sellesse detailsesse ja u\u0308lipo\u0303hjalikku maailma, mille tegijad loonud on. Vo\u0303ime ju ku\u0308sida, et Tallinna vanalinnas oleme ko\u0303ik jalutanud ja mis seal siis ikka nii va\u0308ga u\u0308llatada saab, aga vo\u0303ti peitub antud juhul elutruuduses. \"Apteeker Melchiori\" linnaruum ei ole mingi tu\u0308hi ja staatiline hallide seinte labu\u0308rint, vaid elav ja hingav ruum ku\u0308mnete taustana\u0308itlejate, sigina ja sagina, loomade ja lindudega ning ko\u0303ige laiemas mo\u0303ttes eluoluga."}, {"text_idx": "#000011", "text": "Lihtne olnuks seda sama lugu jutustada kammerlikumalt, lihtsalt vanade mu\u0308u\u0308ride vahel ringi joostes, aga Nu\u0308ganeni to\u0303lgendus on parimas mo\u0303ttes suurejooneline, miski pole juhuse hooleks ja\u0308etud, vaid iga kaader on du\u0308naamiline ja liikuv. Produktsiooni mo\u0303ttes on \"Apteeker Melchior\" kindlasti u\u0308ks viimistletumaid kodumaiseid filme u\u0308ldse: suur eelarve on andnud vo\u0303imaluse teha asju nii, nagu algmaterjal pa\u0308riselt no\u0303uab, mitte pu\u0308u\u0308des igal sammul oma kiirelt tu\u0308hjenevat kukrut odavate vahenditega peita. Olgem ausad, Nu\u0308ganen on pidanud seda nn peitusema\u0308ngu oma eelmiste suurfilmide puhul ma\u0308ngima, \"1944\" koosnes suures osas ikkagi vaid kaevikutes jooksmisest. Nu\u0308u\u0308d pole ta aga pidanud end tagasi hoidma."}, {"text_idx": "#000012", "text": "Ilmselt ka just seeto\u0303ttu on \"Apteeker Melchioriga\" lihtsam Eestist va\u0308lja murda, kuna tehnilise taseme poolest ei pea seda filmi ku\u0308ll absoluutselt ha\u0308benema. Tallinna vanalinn \u2013 mille ilmestamiseks on u\u0308likavalalt kasutatud ka kaadreid Kuressaare linnusest \u2013 na\u0308eb imeline va\u0308lja ja vo\u0303ib olla enam kui kindel, et la\u0308hiaastatel tuleb nii mo\u0303nigi inimene otsima just neid vo\u0303ttekohti, mida filmist na\u0308ha sai. Mo\u0303ningad paigad on ku\u0308ll a\u0308ratuntavad, kuid suure to\u0308o\u0308 teeb ikkagi a\u0308ra filmimaagia, sulatades selle ko\u0303ik kokku u\u0308heks keskaegseks imedemaaks, mis reaalsuses siiski pa\u0308ris sellisel kujul ei eksisteeri."}, {"text_idx": "#000014", "text": "Stsenaarium vajanuks pisut rohkem o\u0303hku"}, {"text_idx": "#000015", "text": "Viimase ku\u0308mmekonna aastaga on ilmselt suurem osa eestlasi va\u0308hemalt u\u0308ht Indrek Hargla Melchiori-raamatut lugenud, kuid tegelikult ei ma\u0308ngi see kogemus va\u0308rske ekraniseeringu puhul va\u0308himatki rolli. \"Apteeker Melchiori\" filmiversioon ku\u0308ll kasutab n-o\u0308 ankrupunktidena raamatutest tuttavaid elemente, ent juba esimese filmi puhul on na\u0308ha, et tegijaid huvitab u\u0308hest kesksest mu\u0308steeriumist rohkem terviklik pseudoajalooline maailm. Just seeto\u0303ttu on ka nimitegelasest, kes raamatutes on keskealine pereisa, saanud filmis apteekrina alles esimesi samme tegev kaheku\u0308mnendates nooruk, kelle arenemist saab mugavalt kinolinal na\u0308idata. Ro\u0303huasetused on u\u0308mber ma\u0308ngitud, selgelt hakatakse jutustama lugu, mis areneb filmist filmi."}, {"text_idx": "#000016", "text": "Selles valguses on pisut u\u0308llatav, kui va\u0308he aega antakse vaatajale tegelastega tutvumiseks. Algustiitrid jo\u0303uavad napilt lo\u0303ppeda, kui juba lu\u0308u\u0308akse peategelasele jalaga tagumikku ja kupatatakse ta mo\u0303rvalugu lahendama. Kuigi see annab linateosele kohe hea hoo sisse, ei ja\u0308ta see ruumi karakterite arendamiseks: Melchiori tegelaskuju raamid joonistatakse filmi jooksul o\u0303rnalt paika, aga ega suuremat sisu talle pa\u0308riselt antagi. Laias laastus ja\u0308a\u0308b ta avafilmis vaid u\u0308heks to\u0303husaks keskaegseks detektiiviks, ei midagi enamat, temast ei taheta leida keerukamaid inimlikke ku\u0308lgi."}, {"text_idx": "#000017", "text": "U\u0308hest z\u030canrifilmist su\u0308gavat karakteriarengut oodata on ehk isegi ebaratsionaalne, kuid \"Apteeker Melchiori\" stsenaarium vajanuks kahtlemata rohkem o\u0303hku. Film on tihedalt viimse kui sekundini ta\u0308is kirjutatud, uusi episoodilisi tegelasi heidetakse vaataja teele ku\u0308mnete viisi, osad neist lihtsalt ja\u0308lgede segamiseks, teised pildi rikastamiseks, kuid selle tuhatnelja kihutava hoo to\u0303ttu ei jo\u0303uagi saalisistuja pa\u0308riselt toimuvasse sisse elada. Ehk hindasid tegijad vaatajate kannatamatust pisut u\u0308le? Vabalt vo\u0303inuks tulevast frantsiisi arvestades ja\u0308tta avafilmis mo\u0303rvaloo pigem ko\u0303rvale ja keskenduda hoopis vajaliku tegelaskonna va\u0308ljaarendamisele, et siis juba tuttavate karakterite abil vaatajad ikka ja ja\u0308lle saali meelitada."}, {"text_idx": "#000018", "text": "Noored na\u0308itlejad hoiavad filmi ka\u0308imas"}, {"text_idx": "#000019", "text": "Vaatamata sellele, et mitmed tegelaskujud ja\u0308a\u0308vad esimese filmi lo\u0303puks veel u\u0308sna skemaatilisteks, on ro\u0303o\u0303m vaadata seda kirge, millega noored na\u0308itlejad u\u0308les astuvad. Nimitegelast kehastav Ma\u0308rten Metsaviir ma\u0308ngib otsekui ma\u0308ngimata: kui mitmed tema vanemad kolleegid vajutavad kohati gaasi liiga po\u0303hja ja muutuvad oma u\u0308lema\u0308ngimise to\u0303ttu karikatuurseteks, siis tema on oma karakteri va\u0308ga ta\u0308pselt la\u0308bi tunnetanud. Ei ole vaja suuri z\u030ceste ja u\u0308lema\u0308a\u0308rast miimikat, pigem on ta stoiline ja cool tu\u0308u\u0308p, kes vo\u0303lub oma s\u030carmiga. Kohati hakkab ka mu\u0308stika tema heaks to\u0308o\u0308le, vaatajale ei avata ehk nimme seda, kes tegelikult Melchiori tasase pealispinna all peitub. Vo\u0303ib arvata, et neid kaarte hakatakse tasahilju avama ja\u0308rgmistes filmides."}, {"text_idx": "#000020", "text": "Temast vaat et veel vo\u0303luvama rolli teeb Maarja Johanna Ma\u0308gi, kes kehastab Melchiori o\u0303pipoissi ja abilist Gerket. Kui Metsaviiri apteeker on sissepoole po\u0308o\u0308ratud, siis Gerke on tema vastand, keevaline ja sa\u0308rtsakas, kohati isegi ettearvamatu. Ta on otsekui viirastus selles robustsete ja ra\u0308medate meeste maailmas, tundeline, aga samas tugevalt eneseteadlik naine, kes ei lase end toimuvast mo\u0303rvaloost u\u0308ldse segada. Vo\u0303ib isegi tunduda, et tema roll on u\u0308leja\u0308a\u0308nud su\u0308ndmustikku arvestades ebaoluline, kuid ta annab juurde va\u0308rskendava doosi inimlikkust. Neil hetkedel, kui tundus, et krimiloo po\u0308o\u0308rded-ka\u0308a\u0308nded muutuvad juba peadpo\u0308o\u0308ritavaks, aitas Maarja Johanna Ma\u0308gi oma muretu ja otsekui lapseliku olekuga seda tasakaalustada."}, {"text_idx": "#000021", "text": "Noori ja alles alustavaid na\u0308itlejaid oli ekraanil veel ning suuresti lo\u0303idki selle filmi just nemad: \"Apteeker Melchiorit\" kannab nooruslik energia, ekraanil ei na\u0308e u\u0308lema\u0308a\u0308ra rauget uimerdamist, vaid ko\u0303ik on kuidagi kepsakas ja hoogne. Uute na\u0308gude sissetoomine on frantsiisi seisukohalt julge otsus, sest tegijad pidid olema kindlad, et suudavad oma linateose vaatajatele maha mu\u0308u\u0308a ka ilma staarna\u0308itlejateta. Plakatilt na\u0308iteks ei vaata vastu u\u0308kski neist ku\u0308mnetest tuntud ja tunnustatud ko\u0303rvalosata\u0308itjatest, kes enamasti kodumaiste filmide peaosi ta\u0308idavad, samas ongi just ta\u0308nu sellele saanud \"Apteeker Melchior\" endale oma na\u0308o."}, {"text_idx": "#000022", "text": "Esmapilgul vo\u0303ib tunduda \"Melchiori\" vo\u0303rdlemine kodumaise kultusfilmiga \"Viimne reliikvia\" meelevaldne, kuid mo\u0303tteline sild nende kahe teose vahel on kaugelt na\u0308ha: ajaloolist seiklusfilmi pole Eestis viimase 50 aasta jooksul tehtud (kui ja\u0308tame \"Maleva\" ko\u0303rvale, haa!) ning ka oma ambitsioonikuses astuvad filmid igati u\u0308hte sammu. Kohati isegi tundub, et tegijad on targu peitnud filmi va\u0308ikeseid elemente, et \"Reliikviale\" omamoodi ta\u0308nukummardus teha. On see siis Henessi Schmidti kehastatud Hedwigi peagi saabuv kihluspidu \u2013 Agnes von Mo\u0308nnikhuseni kihluspidu Hans von Risbieteriga oli u\u0308ks \"Viimse reliikvia\" vo\u0303tmestseene \u2013 vo\u0303i kirikurahva pidev malema\u0308ng, mis oli keskne motiiv ka \"Reliikvias\", suuremaid vo\u0303i va\u0308iksemaid viiteid vo\u0303ib leida palju."}, {"text_idx": "#000023", "text": "Kuigi \"Apteeker Melchiori\" saaga alles otsib oma kohta, mo\u0303ningad elemendid pole veel pa\u0308riselt paika loksunud ning seda maailma ei suudeta ilmselt ko\u0303igile vaatajatele lo\u0303plikult maha a\u0308rida, siis suur samm eduka frantsiisi suunas on tehtud. U\u0308ht suutsid tegijad ku\u0308ll saavutada: mina tundsin end selle filmiga va\u0308ga ha\u0308sti, ekraanil toimuv ei mo\u0303junud kuidagi punnitatult, vaid saavutatud on parimatele kassahittidele omane tunne, kus vaatajal on filmiga mo\u0303nus koos aega veeta. Vo\u0303iksin vabalt nu\u0308u\u0308d pa\u0308ev hiljem seda filmi uuesti vaadata ning see ei oleks mitte tu\u0308u\u0308tu kohustus, vaid endiselt meeldiv ajaviide. Just selle tunde pinnalt meelitataksegi vaataja ka teist, kolmandat vo\u0303i ku\u0308mnendat \"Melchiori\" filmi vaatama."}, {"text_idx": "#000024", "text": "Isegi kui \"Apteeker Melchior\" ei hakka pa\u0308riselt asendama Eesti inimeste filmima\u0308lus seda kohta, kus on end turvaliselt sisse seadnud \"Viimne reliikvia\", siis tugev konkurent on Elmo Nu\u0308ganeni va\u0308rske ekraniseering kindlasti. Kui Tanel Toomi \"To\u0303de ja o\u0303igus\" on selline suurfilm, millest inimestele meeldib ku\u0308ll palju ra\u0308a\u0308kida, aga vaevalt inimesed seda kuigivo\u0303rd u\u0308le vaadata viitsivad, siis \"Melchior\" on loodud korduvaks ja korduvaks vaatamiseks. Oleme saanud endale rahvafilmi, mis erinevalt viimaste aastate kommertskomo\u0308o\u0308diatest ei pea oma vaatajat ta\u0308ielikuks idioodiks, vaid peab temast hoopis lugu. Ja\u0308a\u0308b u\u0308le vaid loota, et sel aastal linastuv teine ja kolmas film ja\u0308tkavad sama suunda."}, {"text_idx": "#000025", "text": "Henessi Schmidt heategevusest Ugandas: puhast joogivett saavad nu\u0308u\u0308d u\u0308le 200 inimese"}, {"text_idx": "#000026", "text": "Galerii: Narvas avati \"Apteeker Melchiori\" kostu\u0308u\u0308mina\u0308itus"}, {"text_idx": "#000031", "text": "Klassikaraadio su\u0308giskavas annavad tooni kontserdiu\u0308lekanded ja kultuurisaated"}, {"text_idx": "#000033", "text": "Laura Kalle: teater ei peaks ainult paitama"}, {"text_idx": "#000037", "text": "Hannes Kaljuja\u0308rv: kuigi \"Pa\u0308ikesepoisid\" on komo\u0308o\u0308dia, on ses ka nukraid toone"}, {"text_idx": "#000042", "text": "Tarrvi Laamann: selleks, et midagi teha, peab olema hea tuju"}, {"text_idx": "#000046", "text": "Avalik debatt Eesti akadeemilise muusikahariduse raskustest"}, {"text_idx": "#000048", "text": "Proovi ja\u0308rele: soojendusharjutused Klassikaraadio muusikapa\u0308eva viktoriiniks"}, {"text_idx": "#000049", "text": "Draamasarja \"Estonia\" produtsent: eesma\u0308rk on sarja igal pool maailmas na\u0308idata"}, {"text_idx": "#000051", "text": "Ilmus esimene lu\u0308hiklipp telesarjast \"Estonia\""}, {"text_idx": "#000052", "text": "Astrid Laupmaa: NFT-kunst ja\u0308a\u0308b Eestis ta\u0308helepanuta"}, {"text_idx": "#000053", "text": "Haapsalu kultuurikeskuses avati na\u0308itus aulidest"}, {"text_idx": "#000054", "text": "Loodusmuuseumi seenena\u0308itus tegi taasiseseisvunud Eesti ku\u0308lastajarekordi"}, {"text_idx": "#000055", "text": "Teatri- ja muusikamuuseumi kogud kolitakse tuleval aastal Maarjama\u0308ele"}, {"text_idx": "#000056", "text": "Rannarootsi muuseumi na\u0308itusel saab na\u0308ha nii Eesti kui ka va\u0308lismaa ka\u0308bisid"}, {"text_idx": "#000057", "text": "Galerii: loodusmuuseumi na\u0308itusel saab enne metsa minemist endale seened selgeks teha"}, {"text_idx": "#000058", "text": "Edetabel. Aasta parimad albumid 2022"}, {"text_idx": "#000059", "text": "Aasta parimad albumid 2022. Isiklikud edetabelid"}, {"text_idx": "#000060", "text": "U\u0308levaade. Aasta parimad lood 2022"}, {"text_idx": "#000063", "text": "Arvustus. Zetode \"La\u0308tsi pitto\" on pealkirjale vastav ku\u0308te"}, {"text_idx": "#000065", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]